
Innledning

VED ET SKJEBNENS LUNE kom jeg til å tilbringe noen ganske få, men formative år i Zambia i siste halvdel av 1960-tallet.

Det var bare et par år etter at landet ble uavhengig av Storbritannia, på høyden av krisen som fulgte Sør-Rhodesias ensidige uavhengighetserklæring i 1965, og tilværelsen var preget av sterke politiske spenninger med tiltagende væpnede regionale konflikter, vareknapphet og rasjonering, et skolesystem – for ikke å si et helt samfunn – som bare så vidt var i ferd med å desegregeres etter en årelang raseskillepolitikk, men også en sterk framtidstro og begeistring over nyvunne friheter, rettigheter og muligheter.

Det var ikke til å unngå at man som tiåring tok innover seg de enorme omveltningene som skjedde på alle kanter, og tilbake i trygge Norge var det ikke til å unngå at man forsøkte å konsolidere og forstå så ulike erfaringer som de to kontinentene gir opphav til. Å forsøke å forstå hvordan Zambia ble til Zambia var et godt utgangspunkt, og her følger min versjon av den fortellingen.

Den er bare én av mange alternative fortellinger om imperienes vekst og fall i Afrika, og kanskje nettopp derfor kan den være egnet til å belyse hvordan og hvorfor folk og nasjoner kommer til å følge ulike spor gjennom historien.

Det kan muligens argumenteres for at vi, i trygge Norge, har et moralsk ansvar for å prøve å forstå verden utenfor Europa, en verden våre forfedre så seg berettiget til å erobre og utbytte. Om denne korte teksten skulle representere et lite bidrag til det, er den verdt innsatsen.




Daggry

Midnatt 24. oktober 1964

Folkemassen på den lave høyden langs den ene langsiden av Independence Stadium eksploderte i begeistring ved synet av fyrverkeriet som gikk i været noen minutter over midnatt. En kvinne reflekterte over at «fyrverkeri appellerer til enkle sjeler»1. Hun var hvit, og gift med en av de mange offentlige tjenestemennene og kolonioffiserene i mørke dresser og gallauniformer som fylte tribunen på motsatt side av stadion. I sober verdighet betraktet de seremonien som avsluttet en 70-årig epoke i det sørlige Afrikas historie. Mange karrierer tok slutt denne natten. Mange av dem skulle snart forlate kontinentet for aldri mer å vende tilbake.

Den jublende mengden på høyden midt imot var afrikanere. Noen minutter tidligere hadde de sett Union Jack bli tatt ned for siste gang i det britiske protektoratet Nord-Rhodesia og det nye grønne flagget med fiskeørnen og de tre stripene hadde blitt heist for første gang i den frie republikken Zambia, mens et ungdomskor framførte landets nye nasjonalsang, Stand and Sing of Zambia, til tonene av Enoch Sontongas Nkosi Sikelel’ iAfrika. Gud velsigne Afrika. Nå sto de ved inngangen til en ny tidsregning. En mangeårig kamp for uavhengighet og selvbestemmelse var kronet med seier og fremtiden lå åpen foran dem med nye muligheter for alle: Frihet fra diskriminering, jobber til alle, selvråderett og velstand.

Ved foten av flaggstangen sto to menn og en kvinne som sammen og hver for seg symboliserte elementene i det historiske skiftet som pågikk. Den avgående guvernøren av Nord-Rhodesia, Sir Evelyn Hone hadde blitt utnevnt fem år tidligere uten annet oppdrag enn å sikre en fredelig og ordnet overgang fra kolonistyre til flertallsstyre. Prinsesse Victoria, dronning Elisabeths personlige utsending, hadde overbrakt dronningens personlige lykkønskninger og ønsker om fortsatt nære og vennskapelige forbindelser innenfor det britiske samveldet mellom den nye nasjonen og den gamle kolonimakten.

Men det var den tredje i gruppen som bar vekten av håpet og aspirasjonene til de 30 000 menneskene som overvar seremonien på sine skuldre. Den togakledde afrikaneren, som noen minutter over midnatt trådte fram til talerstolen for å holde sin første tale som president, var en 40 år gammel prestesønn og skolelærer ved navn Kenneth Kaunda. Han hadde to års skolegang etter grunnskolen og ett og et halvt års erfaring som politiker i en utøvende stilling på sin CV, og han hadde akkurat blitt republikken Zambias første president.

I seks år hadde Kenneth Kaundas navn vært synonymt med den afrikanske befolkningens kamp for selvbestemmelse. I denne perioden hadde han tålt fordømmelse som «Rhodesias svarte mamba», som terrorist og kriminell. Han hadde blitt demonisert i pressen, trakassert av politiet og sittet i fengsel og i internt eksil under unntakslover som skulle stanse den folkelige frigjøringsbevegelsen. Denne natten ble han derimot hyllet som en framstående representant for det nye afrikanske lederskapet. Når internasjonal presse omtalte den nye nasjonen var det den personlig religiøse totalavholdsmannen og Gandhi-beundreren, ikke-voldsforkjemperen Kenneth Kaunda som ble holdt fram som en garantist for en fredelig og demokratisk utvikling i landet.

Plassen han sto på, der idrettsanlegget hadde blitt reist på noen hektiske måneder for å bli ferdig i tide til seremonien, befant seg midt inne i den enorme landmassen som utgjør Afrikas sørlige del. På det sentralafrikanske høyplatået, 1200 meter over havet, mer enn 160 mil fra nærmeste havn, der åpent, bølgende sletteland avløses av glissen skog, var det anlagt en liten by som på tross av sin 60-årige historie knapt hadde vært en by i moderne forstand i mer enn ti år. Det nyinnvidde idrettsanlegget der seremonien fant sted, var omgitt av brakkmark og fattigslige boligområder som inntil nylig hadde vært reservert for afrikanere og asiater. Støvete uasfalterte veier ga adgang til enkle mursteinshus med bølgeblikktak og en liten kjøkkenhage utenfor. Her ute beveget folk seg til fots eller på sykkel, ikke i bil slik de gjorde i Lusakas europeiske bysentrum som lå som en skinnende juvel i den afrikanske villmarken noen kilometer lenger sør.

Blant Zambias tre og en halv millioner innbygger fantes det fortsatt mennesker som kunne huske en tid da livet ikke var styrt av europeere, og i utkantdistriktene kunne barna komme opp i skolealder før de fikk se et europeisk menneske.

Det var mindre enn 150 år siden noen europeer for første gang satte sin fot i dette området. Fram til siste halvdel av attenhundretallet hadde territoriet som i dag utgjør Zambia, bare vært en hvit flekk på de europeiske kartene, en del av Afrikas enorme uutforskede indre, og bare en håndfull dristige oppdagere og storviltjegere hadde passert i nærheten av høyden ved det som skulle bli Independence Stadium.

Men så begynte de å dukke opp i større antall, og fra da av skulle livet aldri bli det samme.


[image: Kenneth Kaunda taler til elever på en videregående skole i byen Solwezi i 1967]

Kenneth Kaunda taler til elever på en videregående skole i byen Solwezi i 1967





1 Øyenvitneskildringene fra uavhengighetsseremonien er mange og til dels motstridende. Jeg har i hovedsak lent meg på Sardanis s. 155 og følgende, foruten en usignert artikkel i Times of Zambias nettutgave: http://www.times.co.zm.news/viewnews.cgi?category=8&id=1004123512

